Minecraft
„Minecraft“ (ქართ. მაღაროს ხელობა ან მაღაროს საქმიანობა), ადრეულ ეტაპზე ცნობილი, როგორც „Cave Game“ — Sandboxკომპიუტერული თამაში, რომელშიც ყველაფერი აწყობილია ბლოკებისგან (კუბებისგან) და ამ ბლოკებზე ზემოქმედებს მოთამაშე. თამაში შეიძლება როგორც პირველი პირით, ასევე მესამეთი. თამაშს არ აქვს მიზანი და წესები, მოთამაშეს შეუძლია შექმნას ისეთი სამყარო, როგორიც სურს, ბლოკების დადება-დამსხვრევით, აირჩიოს თამაშის სასურველი სტრატეგია, ააშენოს ფერმა, მაღარო და ასე შემდეგ. თამაშს ასევე აქვს ქსელური (მრავალმომხმარებლიანი) რეჟიმი, სადაც შეიძლება სხვა მოთამაშეებთან ერთად თამაში (ასევე ხელმისაწვდომია LAN ქსელის თამაში), ოფიციალური საიტიდან (ან თუნდაც სხვა საიტიდან) გადმოწერილი პროგრამით შესაძლებელია საკუთარი სერვერის გაშვება. Minecraft შექმნა შვედმა პროგრამისტმა მარკუს პერსონმა, Mojang Studios-ის დამფუძნებელმა, თუმცა ასევე აქტიურად იმუშავეს კომპანიის სხვა წევრებმაც (მარკუს პერსონი აღარ მუშაობს ამ თამაშზე, თუმცა განახლებების გამოშვებას ხელმძღვანელობს კომპანიის წევრი იენს ბერგენსტენი). თამაშმა ძალიან კარგი შეფასებები მიიღო კრიტიკოსებისგან: IGN-9.0/10, Game informer-9.25/10, GameSpot-8.5/10. დღესდღეობით Minecraft არის ყველაზე გაყიდვადი ვიდეო თამაში მსოფლიოში. 2023 წლის მონაცემებით, მსოფლიოს მასშტაბით გაიყიდა თამაშის 300 მილიონზე მეტი ეგზემპლარი ყველა პლატფორმაზე. 2012 წელს თამაში გამოვიდა Xbox 360-ზე. Xbox Marketplace-ზე გამოსულია ავატარის ნივთები. თამაშში არის 56 ენა მათ შორის ქართულიც. 2014 წელს Microsoft-მა Minecraft შეისყიდა 2.5 მილიარდ დოლარად. ზოგიერთის აზრით, ეს არის უდავოდ ყველაზე საუკეთესო თამაში რაც შექმნილა. თამაში ასევე გამოყენებულ იქნა სასწავლო პროცესში ქიმიის, კომპიუტერული დიზაინის და კომპიუტერული მეცნიერებების შესასწავლად. თამაშს უფრო პოპულარულს ხდის სოციალური მედია, მასთან დაკავშირებული საქონელი (Merch) და ყოველწლიური პირდაპირი გადაცემა Minecon. ასევე შეიქმნა მისი სპინ-ოფები: Minecraft: Story Mode, Minecraft Earth, Minecraft Dungeons და უახლესი — Minecraft Legends.